“Кыргыз Республикасынын Өкмөтүнүн 2012-жылдын 18-декабрындагы № 839 “Консулдук кызмат көрсөтүүлөр үчүн алынуучу каражаттар жөнүндө” токтомуна өзгөртүү киргизүү тууралуу” Кыргыз Республикасынын Министрлер Кабинетинин токтомунун долбооруна

 **Негиздеме-маалымкат**

1. **Максаты жана милдеттери**

Кыргыз Республикасынын Министрлер Кабинетинин токтомунун долбоору чет өлкөдө жүргөн Кыргыз Республикасынын жарандарына жагымдуу шарттарды түзүү максатында иштелип чыккан.

1. **Баяндама бөлүгү**

 2021-жылдын 19-мартында № 102, Кыргыз Республикасынын Өкмөтүнүн 2017-жылдын 18-декабрындагы № 819 “Квалификациялык сынактарды кабыл алуу, айдоочулук күбөлүктөрдү жана тракторист-машинисттин күбөлүктөрүн берүү эрежелерин бекитүү жөнүндө” токтомуна өзгөртүүлөрдү киргизүү тууралуу токтом кабыл алынган. Бул өзгөртүүлөргө ылайык, Кыргыз Республикасынын чегинен тышкары жүргөн Кыргыз Республикасынын жарандары үчүн улуттук жана эл аралык айдоочулук күбөлүктөрдү алмаштыруу Кыргыз Республикасынын дипломатиялык өкүлчүлүктөрү же консулдук мекемелери тарабынан жүргүзүлөт.

 Жогоруда белгилеп кеткен процедураны толук ишке ашыруу үчүн, учурда Кыргыз Республикасынын Өкмөтүнүн 2012-жылдын 10-февралындагы № 85 токтому менен бекитилген Мамлекеттик кызмат көрсөтүүлөрдүн бирдиктүү реестрине, Кыргыз Республикасынын Өкмөтүнүн 2014-жылдын 3-июнундагы № 303 токтому менен бекитилген Мамлекеттик кызмат көрсөтүүлөрдүн стандарттарына жана Кыргыз Республикасынын Өкмөтүнүн 2012-жылдын 18-декабрындагы № 839 "Консулдук кызмат көрсөтүүлөр үчүн алынуучу каражаттар жөнүндө"токтомуна зарыл болгон өзгөртүүлөрдү кабыл алуу боюнча тийиштүү иштер жүрүп жатат.

 Ошону менен бирге, бул токтом долбоору менен консулдук кызмат көрсөтүүлөр үчүн алынуучу каражаттар жөнүндөгү Жобого чет өлкөлүк жарандарга жана жарандыгы жок адамдарга, тактап айтканда, визалык тейлөө кызматтарына тарифтерди колдонуу бөлүгүндө өзгөртүүлөрдү киргизүү сунушталат.

 Жобонун учурдагы редакциясында Кыргыз Республикасынын электрондук визасын берүү үчүн бааларды доллар менен көрсөтүүгө карата өзгөчө жагдай бар. Бирок, ошол эле учурда классикалык виза системасынын колдонулушун эске алуу менен (виза стикерин чаптоо) бул кызматтын наркында айырмачылык бар экендигин белгилей кетүү керек.

 Буга байланыштуу, эл аралык практиканы эске алуу менен, ошондой эле чет өлкөлүк жарандарга виза берүү үчүн алынган каражаттарды (айырмасын) жоготпоо үчүн (чет элдик валютанын улуттук валютага болгон курсу өзгөргөн учурда) Кыргыз Республикасынын визаларынын бардык түрлөрүн АКШ долларында каттоо үчүн консулдук иш-аракеттерди жүргүзүүдө алынуучу каражаттардын ставкаларын көрсөтүү бөлүгүндө Жобонун 21-пунктуна өзгөртүү киргизүү сунушталат.

 “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, долбоордон тышкары, жарандардын жана юридикалык жактардын кызыкчылыктарына түздөн-түз тиешеси бар ченемдик укуктук актылардын долбоорлору, ошондой эле ишкердикти жөнгө салуучу ченемдик укуктук актылардын долбоорлору, Кыргыз Республикасынын Жогорку Сотунун Конституциялык палатасынын чечиминен келип чыккан ченемдик укуктук актылардан тышкары, ченем жаратуучу органдын расмий сайтына жайгаштыруу аркылуу коомдук талкууга алынат.

 Ушуга байланыштуу, коомдук талкуу процедурасын өткөрүү үчүн Кыргыз Республикасынын Министрлер Кабинетинин бул долбоору иштелип чыккан.

**3. Ыктымалдуу социалдык, экономикалык, укуктук, укук коргоочулук, гендердик, экологиялык, коррупциялык кесепеттери тууралуу маалымат**

Ушул токтомдун долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

 **4. Коомдук талкуунун жыйынтыгы жөнүндө маалымат.**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык бул токтомдун долбоору коомдук талкулоого тийиш.

 **5. Долбоордун мыйзамдарга шайкеш келүүсүн талдоо**.

Сунушталган долбоор колдонуудагы мыйзамдардын, ошондой эле Кыргыз Республикасы катышуучу болгон, белгиленген тартипте күчүнө кирген эл аралык келишимдердин ченемдерине каршы келбейт.

 **6. Каржылоо зарылдыгы жана каржы булактары жөнүндө маалымат**

Ушул токтомдун долбоорун кабыл алуу республикалык бюджеттен кошумча финансылык чыгымдарды талап кылбайт.

 **7. Жөнгө салуучулук таасирине жүргүзүлгөн талдоо жөнүндө маалымат**

Ишкерлик субъекттеринин иш-аракеттерине ченемдик укуктук актылардын жөнгө салуучулук таасирине талдоо жүргүзүү методикасына ылайык токтомдун долбоорунун жөнгө салуучу таасирине талдоо жүргүзүү талап кылынбайт.

**Кыргыз Республикасынын**

**Тышкы иштер министри Р.Казакбаев**